b'\n_START_ARTICLE_\nRandy Schekman\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nSchekman syntyi Saint Paulissa vuonna 1948 ja opiskeli Kalifornian Los Angelesin yliopistossa ja Stanfordin yliopistossa, josta valmistui tohtoriksi vuonna 1974 vuoden 1959 Nobelin fysiologian tai l\xc3\xa4\xc3\xa4ketieteen palkinnon saajan Arthur Kornbergin ohjauksessa._NEWLINE_Schekman kiinnostui siit\xc3\xa4, miten proteiinit liikkuvat soluissa tehdess\xc3\xa4\xc3\xa4n v\xc3\xa4it\xc3\xb6skirjan j\xc3\xa4lkeisi\xc3\xa4 tutkimuksiaan vuosina 1974\xe2\x80\x931976. H\xc3\xa4n aloitti vuonna 1976 Kalifornian Berkeleyn yliopistossa itsen\xc3\xa4isen\xc3\xa4 tutkijana ja p\xc3\xa4\xc3\xa4tti tutkia, kuinka hiivoissa proteiineja sis\xc3\xa4lt\xc3\xa4v\xc3\xa4t vesikkelit siirtyv\xc3\xa4t soluun sis\xc3\xa4\xc3\xa4n ja sielt\xc3\xa4 ulos. Schekmanin tutkimuksen alkuvaiheissa tieteilij\xc3\xb6ill\xc3\xa4 oli vain yleiskuva soluliikenteest\xc3\xa4. Schekman on l\xc3\xb6yt\xc3\xa4nyt 50 geeni\xc3\xa4, jotka vaikuttavat vesikkeliliikenteeseen. Schekmanin itsens\xc3\xa4 mukaan t\xc3\xa4rkein geeneist\xc3\xa4 on Sec61, joka koodaa kanavaa, jota pitkin valmisteilla olevat erityisproteiinit kulkevat endoplasmakalvostoon._NEWLINE_Schekmanin ty\xc3\xb6 on tunnustettu useilla palkinnoilla. Vuonna 2002 h\xc3\xa4n jakoi James Rothmanin kanssa l\xc3\xa4\xc3\xa4ketieteellisen perustutkimusty\xc3\xb6n Lasker-palkinnon soluliikenteen mekanismien selvitt\xc3\xa4misest\xc3\xa4. Vuonna 2013 Schekman ja Rothman olivat jakamassa Thomas S\xc3\xbcdhofin kanssa Nobelin fysiologian tai l\xc3\xa4\xc3\xa4ketieteen palkintoa._NEWLINE_Schekman on toiminut uransa aikana my\xc3\xb6s tiedelehtien p\xc3\xa4\xc3\xa4toimittajana. Vuodet 2006\xe2\x80\x932011 h\xc3\xa4n oli PNAS-lehden p\xc3\xa4\xc3\xa4toimittaja ja sen j\xc3\xa4lkeen eLife-lehden p\xc3\xa4\xc3\xa4toimittaja.'